ওয়েব ডেস্ক : আধার নিয়ে ফের কেন্দ্র-রাজ্য সংঘাত। আধারের ভিত্তিতে মিড-ডে মিল চালুর জন্য আবার রাজ্য সরকারকে চিঠি দিল কেন্দ্রীয় মানবসম্পদ উন্নয়ন মন্ত্রক। মন্ত্রকের সচিব অনিল স্বরূপ রাজ্যের মুখ্যসচিবকে কড়া  চিঠি দিয়েছেন। চিঠিতে বলা হয়েছে, "আধারের আওতায় শিশুরা এলে যাদের প্রয়োজন তারা সবাই মিড ডে মিলের সুবিধা পাবে। স্কুল পড়ুয়াদের আধারের আওতায় আনার সময়সীমা ৩১ অগাস্ট, ২০১৭ ধার্য করা হয়েছে। এ জন্য কী পরিকল্পনা নেওয়া হয়েছে, পশ্চিমবঙ্গ সরকার তা জানায়নি। নির্দিষ্ট সময়ের মধ্যে পড়ুয়াদের আধারে নথিভুক্তির জন্য জোর দিক পশ্চিমবঙ্গ সরকার।" মিড ডে মিলে আধার বাধ্যতামূলক করার প্রতিবাদে কেন্দ্রকে চিঠি দেন মমতা বন্দ্যোপাধ্যায়। রাজ্যের প্রতিবাদে কেন্দ্র আমল দিচ্ছে না, মানব সম্পদ উন্নয়ন মন্ত্রকের এই চিঠিই তার প্রমাণ বলে মনে করছে রাজনৈতিক মহল। রাজ্যও তার অবস্থানে অনড় থাকায়, ফের কেন্দ্র-রাজ্য সংঘাতের পরিস্থিতি তৈরি হল বলেই মনে করা হচ্ছে।